
Kao kod kokoši, tako se i gojenjem gusaka, pataka i pura 
možemo baviti s dvojakoga gledišta. Tko hoće aa ima lijepo ži- 
vadče, taj obično i ne pita, što ga ta gojidba stoji. Za takve 
se može reći, da goje perad od zabave. Dobri i razumni gospo- 
dari opet paze, da li im gojenje peradi nosi kakav prihod, pa 
u tom slučaju mogu usput tražiti, da im se, što no vele, na 
njima i oko napase. Takvi .goje perad od koristi. Uz te prista- 
jemo i mi, jer je to za naše gospodarstvo najvažnije. 

Za gojenje gusaka, pataka i pura nije dosta samo dobre 
volje, nego tu treba paziti i na druge prilike. Pogledamo li u 
našoj domovini, vidjet ćemo, da se gojenje gusaka raširilo tamo, 
gdje su povoljne prilike. G us ka traži u prvom redu vodu i pašu, 
dakako da ne odbija ni strništa. Ne vglim time, da se ne može 
guska držati i u samom dvorištu. Patke se najbolje razvijaju, 
gdje imađu vode, bare, a pure, gdje je lijepe paše i strništa. 
Kao što se guske mogu othraniti i u dvorištu, isto se tako mogu 
i patke i pure othraniti i u dvorištu. Patkama samo treba na- 
praviti lokvice (kopanjice za vodu). Ali uzgajanje u dvorištu 
je skuplje, nego li kad guske i patke imadu svoju vodu i pašu, 
pa onda je i prihod manji, a _mi idemo za tim, da što veću 
korist crpemo od peradarstva. U vodi nađe guska ponešta hrane, 


“a uz riječne obale. dovoljno paše. Valja pamtiti, da je izmetina 


od guske tako oštra, da uništava travu. Ako pogledate patku 
u vodi, vidjet ćete, da kljunom uvijek nešto traži i kljuje te 
sebi tako traži hrane, pa joj treba kod kuće manje dati, što 
no vele: jede manje iz ruke. : 

I kod uzgajanja gusaka, pataka i pura valja ona, da se za 
rasplod mora uzimati što bolja perad, te je treba dobro i ra- 
zumno njegovati i prirediti zgodna skrovišta. 

Želiš li početi guske, patke ili pure gojiti, počni rađe u 
malom opsegu, a onda prema uspjehu razgranjuj svoj rad. Bilo 
je ljudi, koji su počeli naveliko, pa su došli namalo. A sva- 
kako je bolje, ako dođeš s maloga na veliko. 

. GUS KE. 


Guske se gggje uglavnom radi mesa, masti i je- 
tara, a uspitdRabiva se i perje, koje se uptrebljava 
za jastuke (vanjkuše) i perine (blazine). Guskino 
cijelo krilo daje nam perušku, a pojedina debela pera 
iz krila upotrebljavala su se u prijašnje doba za pisanje, 
dok se danas donji šulji krajevi upotrebljavaju za 
proste cigarluke ili se opet kalaju na više komada i 
uperuju u četkarske daščice, te se dobiju izvrsne 
četke za pranje, naročito buradi. Takvi vrlo fino 
cijepani krajci upotrebljavaju se za finije četke. Zato 
kod čehanja ne odbacujte otpatke velikih pera, nego 
ih spravite, kako su duge, a odrežite jedino onaj 
vršak, gdje su pera, i vežite ih u snopiće te ih sprav- 
ljajte na suho mjesto. Kad se toga nabere, može se 
prođati. 


I. mi u našim krajevima imađemo svoju domaću 
vrst guske 1), koja znade biti sivkaste boje, ali i posve 
bijele boje. Osim toga nekoja imade prileženo. perje, 
a nekoja opet čupasto (šršasto) perje. Nekoji daju 
prednost guskama bijele boje, jer se bijelo perje bolje 
plaća od sivoga. 


Našu domaću gusku pokušali su kod nas ople- 
meniti s njemačkom emdemskom guskom, no držim, 
da je uspjeh bio slab. Emdemski je gusak velik i težak 
za našu gusku, kako su me uvjeravali nekoji gojitelji, 
pa je bilo dosta neoplođenih jaja. 


Nijemci su tu vrst gusaka dobili tako, da su 

svoju domaću vrst parili s francuskom tuluškom guskom 
(Toulous). Ta je vrst sive boje (vidi sliku na str, 7.), 
izvrsna je za tovljenje i finog je mesa. Kosti joj nisu 


1) Domaća vrst guske potekla je od divlje guske, koja živi 
u jatu po vodama sjeverne Evrope. Preko zime divlje guske 
prolaze i preko naših krajeva u toplije, a u proljeće se vra- 
čaju opet na sjever. 


2. 


tako krupne. Raste brzo. Sa pol godine starosti 
može dostići 5 do 6 kg težine. Starija guska dotjera 
ina 10 kg, a ako se tovi (šopa), možemo je dotjerati i 
na 15 kg težine. Daje lijepa jetra. Mladi guščići, 
ako se othrane bez vođe, mogu se prodavati sa 8 do 
10 nedjelja starosti za jelo, pa mogu imati 4 kg težine. 
Tuluška guska dobro nese — i do 40 jaja po 180 do 
220 grama težine. Perja daje obilno, a osobito su fine 


Domaća guska. 


pahuljice. Ta bi se vrst gusaka mogla križati sa našom 


domaćom guskom. 


U našim primorskim krajevima svakako će se. 
naći talijanska guska. Ona je nešto veća od naše, 
vrat joj je znatno dulji, brzo raste i lako se utovi, 
ali joj meso nije tako tečno i slabije se plaća. 


m. 


Gusinjak. ; 


Preko cijelog dana naše su guske napolju, ali za 
noćište trebaju dobro zaklonište, gdje nema propuha. 
Mogu se smjestiti u šupi, ali i u posebnoj sagrađenoj 
kućici, koja mora biti tako visoka, da se u njoj lako 
pobiru jaja i da se dade lijepo čistiti. Za pod je naj- 
bolji cement, no gdje toga nema, neka se dobro nabije 
ilovača, koja se od vremena do vremena odstrani i 
zamijeni novom, a prijašnja se baci na gnoj. Za stelju 
može se uzimati slama, pijesak, prah sa ceste, ali 
se mora marljivo čistiti, Za nesenje valja udesiti 
prostrana gnijezda (50 cm duboka i široka) i da su u 
tamnom prostoru. Po ljetu treba gusinjak dobro 
obijeliti. Na jednu gusku računa se najmanje 25 
četvornih centimetara prostora, Ako se uzme i prostor 
za gnijezda, onda bi se moralo na svaku gusku računati 
svakako 50 četvornih cm.  Gusinjak treba urediti 
tako, da guske imadu dovoljno zraka i preko noći. 


—  Rasplod. 


Teško je razlikovati gusku od gusana, osobito u 
mlađoj dobi. Obično 
duljem vratu, krupnijem tijelu i dubljem glasu. Sta- 
rije se guske poznaju po tom, što im visi trbuh, koji se 
osobito ističe prije nesenja. 

Za rasplod uzimlju nekoji dobro izrasle guske, i 
to koje što ranije nesu, da mogu što prije prodati 
mlade, jer se rani guščići uvijek bolje plaćaju. A gusak 
treba da je što vatreniji i barem 2 godine star za pa- 
renje. K jednom gusaku daju se obično 4 guske, a 
mogu se i 6 dati. Guska za razplod može i 10 godina 
doseći, ali preko te dobe neka se ne drži. 

Domaća guska nese najmanje 6 jaja, a znađem 
i takve, koje su znale snesti i do 20 jaja. Bit će sigurno 
i takvih, koje još i više snesu. Ako se jaja u gnijezdu 
ostavljaju, onda guska prije sjedne. Sjedi samo na 
onom gnijezdu, na kojem je i snesla jaja. Starija guska 


se pozna gusan (gusak) po. 


. 


ma m" 


obično. više iznese, a pogotovu ako se jaje svaki put 
oduzimlje. 

: Ne diže li se guska s gnijezda, znak je, da kani 
leći. Sad se pod nju stavi 7 do 9 jaja. Gnijezdo se 
ogradi tako, da je ne smetaju druge guske, Pred gni- 
jezdom mora imati dovoljno prostora, gdje se drži 
svježa voda za piće i kukuruz (hrana u zrnu) za hranu, 
da guska može uzeti po potrebi. Ne će li nam guska 


Tuluška guska. 


da sjedne, a imamo kvočku, možemo i kvočku nasaditi 
na 3 ili 4 guščija jaja, da ih valjano pokriva. Puri 
možemo dati 10 do 12 guščih jaja, jer ih može više 
pokriti. 

.. Guščići (žugići) se izlegu za 28 do 30 dana i ostav- 
ljaju se pod guskom te se zajedno sprave u toplu 
prostoriju. Mladi su pokriti pahuljicama te su prvih 
8 tjedana vrlo osjetljivi. Moraju se čuvati od kiše | 

rose kao-i od velike vrućine, jer im to jako škodi. 
Ako je toplo vrijeme, mogu za 2 do 3 dana izlaziti. 


Ako se tridesetog dana jaje ne prokljuje, dobro 
je takvo jaje staviti u mlačnu vodu, gdje se uslijed 
gibanja može vidjeti, dali je u njem živo gušče. To je 
«i zato dobro, što se ona tanka kožica u jajetu ovlaži 
pa se od jajeta odlupi i laglje se prokljuje. 

Nakon 8 nedjelja nastane kod guščića prvo tibanje 
i tad postaju guščići otporniji, jer su dobili perje. 


Hrana. 


Prvih dana dobivaju guščići sitno skosana tvrda 
jaja i kukuruzno brašno vrlo malo ovlaženo. Hrane 
im se samo toliko daje, koliko mogu pojesti, jer se 
za svaki obrok mora svježa hrana davati, ako želimo, 
da nam mladi guščići ostanu zdravi. Iza osmiog 
dana možemo kukuruznom brašnu dodavati sitno 
skosane koprive. Jaja mogu izostati. Kad kopriva 
nestane, uzme se salata ili drugo razno zelenje pa i 
kravska repa, te se miješa sa: kukuruznim brašnom. 
Dakako da već uz to idu na pašu. 


Guske se hrane biljem. Uz travu jedu i' zrna. 


. Rado jedu i skosanu kravsku repu. pa i lišće, zametano 

sa posijama. Zrnata se hrana daje guskama, kad se 
približava doba nesenja. Daje se oko 150 grama zrnja 
na jednu gusku. Imađuli guske vodu i zgodnu pašu, a 
pod jesen ako mogu: po strništu ići, onda im ne mo- 
ramo više mnogo hrane dati, kad se vrate kući. 


Svaka guščarica tjera na pašu svoje jato, ali se 
može i više jata povjeriti jednoj guščarici, a da ne- 
maju straha, da će nam se koja izgubiti ili zabluditi. 

Hranimo li guske, ma i na prostranu dvorištu, 
moramo paziti, da imadu uvijek svježe, čiste vode 
za piće, ali i vođe, da se mogu često prati ili okupati. 


Ako su nam guske i korisne, moramo paziti da 


ne počnu gospođariti na svoju. Dođu li u vrt, učinit 

će silan kvar. Dođu li do mladih Voćaka, svu će im 
koru oguliti i tako ih posve uništiti. Ako dodu u 
polju do klasja, mnogo. će biti štete. 


Očupavanje. 


Na selu često možeš vidjeti očupane guske. To 
ih naše seljanke očupavaju zato, da dobiju što više 
perja. Ali tu treba paziti, da se guske barem mjesec 
dana po leženju ne očupavaju, a onda se mogu starije 
guske nakon svaka 2 mjeseca očupavati.  Nekoji 
očupavaju samo za vrijeme tibanja (izmjene perja), 
a cijelo ostalo vrijeme pobiru samo rastepeno perje. 
Ovo je naravnije, nego li u nevrijeme očupavati i 
mučiti gusku. Nakon očupavanja moraju se guske 
bolje hraniti. Kako su se guske njegovale, prema tomu 
je i perje. Najbolje je perje od gusaka, koje su imale 
Vođu i pašu, a najgore kod hranjenih na dvorištu. 
Kod očupavanja ne smije perje na dnu (skličku) kr- 


"vavo biti. To je znak, da nije još dozrelo. Očupano 


perje valja dobro osušiti. 


Tovljenje. 


Mlade se guske udebljaju, ako su stisnute na malu 
prostoru, da se što manje kreću, pa im se na primjer 
namočeni kukuruz daje u kopanjici. Može im se iz- 
mjenice davati i fino zdrobljeni kukuruz (šrot) sa vodom 
kao gusta kaša. Da postanu masne, treba ih šopati 
(kljukati), t. j. daje im se hrana pod silu. Kod nas se 
obično kljukaju kukuruzom. 


ll. PATKE. 


I patke se goje najviše radi mesa. Od njih se 
također dobiva perje, ali pačje se perje ipak ne može 
mjeriti $ guščim perjem. : 

Naša domaća patka sasvim je slična divljoj patki, 
samo što je veća od nje1), No danas imademo razne 
križančadi, pa i lijepih komada. U okolici zagrebačkoj 
naišao sam na domaću vrst patke, koja svojom veliči- 
nom i oblikom posve sliči francuskoj vrsti patke Ruan 
(Rouen). Kod nas su pokušavali uvoditi kinesku vrstu 
patke, poznatu pod imenom Peking. Ta vrst patke ima 
bijelo. perje, koje udara malo na žućkasto. Vrlo se 
brzo razvija i lako se tovi, ali glede tečnosti mesa 
nije par francuskoj patki Ruan (Rouen), koja potječe 
iz okolice istoimenog francuskoga grada. I ta je patka 
posve slična divljoj patki. Vrlo se cijeni i dobro se 
plaća: i izvan Francuske. 

Francuska ruanska patka snese godišnje oko 100 
jaja zelenkaste boje, koja su oko 80 grama teška. 
Ako je toplo vrijeme, počinje nesti u veljači, inače 
početkom ožujka i nese obično do lipnja. Kao i druge 
patke i ona retko sjedi, pa se stoga na pačja jaja na- 


1) Divlje patke zadržavaju se'i kod nas u velikim jatima. 
Po zimi traže nesmrznute vode, a pritisne li jača zima, odu 
na jug. 


asti as 


sađuju obično kokoši ili pure, a mnogo se ležu i stroje- 
vima. Kad pačići imadu 8 do 10 tjedana, mogu težiti 
već 2 do 2i po kg, ako se dobro njeguju, a sa 5 do 
6 mjeseci već su izrasli, te patka znađe biti 2i po do 
3 kg teška, a patak dapače 3 i po do 4 kg. Utovljene 
«patke znadu vagati i 5 do 6 kg. Zadovoljne su, ako 
imadu u dvorištu priređeno kupatilo. Kako je u fran- 
cuske patke perje šareno, zato se slabije plaća, a gospo- 
darice je ne vole, jer se zaklana teže čisti, t. j. više je 
et jer su klički crnji, nego li je to kod pekinške 
patke. ' 


Francuska ruanska patka i patak. 


Pačinjak. 


Što je rečeno o gusinjaku, to vrijedi i o pačinjaku. 
S obzirom na to, što patke ranije znadu nesti, treba 


gledati, da u pačinjaku buđe što toplije, jer će onda 
oPatke i prije nesti. Zato ga valja obiti dvostrukim 

daskama, ako je vani. Ne učini li se to, možemo ga sa 
svake slobodne strane obložiti kukuruznicom, da bude 
topliji. 

Glede prostora računa se na jednu patku sa gnijez- 
dima 30 četvornih centimetara. Nema li gnijezda, 
i polovica je prostora dovoljna. Gnijezda treba da su 
40 centimetara široka i isto toliko duboka. 


Nemaju li patke gnijezda, lako gube jaja, a to je 
opet šteta. Događa li se, da uza svu pasku patke gube 
jaja, onda ne preostaje drugo, nego kod ispuštanja 
svaku patku opipati, pa koja imade jaje, tu treba 
zadržati, a ostale se ispuste. Zadržane ostanu u pri- 
tvoru, dok ne snesu, zato ih treba koji put pregledati, 
da ne ostanu predugo zatvorene. 


Rasplod. 


K jednom patku daje se najviše 6 pataka. Prema 
toploti podneblja i tople štalice počinje patka i nesti. 
U Primorju sam našao, da patka nese već u siječnju, 
a u hladnijim krajevima čak u ožujku. Najobičnije 
nese u veljači. Ako se jaja dnevno oduzimlju, onda 
nese 3 do 4 mjeseca, i to skoro svaki dan. Znadđe i 
par dana obustaviti nesenje. Kad se iznesla, onda 
obično nasijeda, ali se na nju ne čeka, nego se daju 
jaja pod kokoš ili puru, a mnogi rado legu strojem, 
jer se mladi pačići od sve peradi najlaglje othranjuju. 
Pačja su jaja teška oko 60 grama, no znadem, da patka 
znađe i 70 grama teška jaja snesti. Obično se drži, 
da patka snese 100 do 120 jaja na godinu, no poznato 
mi je, da je jedna patka snesla i 190 jaja, ali uz topli 
pačinjak imala je slobodan izlaz na potok. U dvorištu 
držane patke nesu manje. 


Pačići se izlegu za 26 do 28 dana. Koje se jaje ne 


izvali, stavlja se u mlačnu vodu, kao što je rečeno kod 


gusaka. Čim se pačići ranije izlegu, prije odrastu 
i bolje se prodaju, nego li oni, koji su kasnije izleženi. 

Ako jaja nasađujemo pod kvočku, onda s njima po- 
stupamo kao i kod pilića. 1) 

Izležene pačiće valja čuvati prvih 14 dana od 
prehlade. Nekoji u to vrijeme pačiće ne puštaju na 
vodu, nego im daju u kakvoj plitkoj posudi ustajane 
vode, da se ne bi prehladili. No znadem slučajeva, 
da su se pačići već drugi dan puštali na vođu i dobro 
su napredovali. Tko daje vode u posudi, mora paziti, 
da voda bude uvijek čista, posuda do vrha napunjena i 
tako postavljena, da pačići mogu lako unići i izaći. 
Takva se posuda ostavi na kratko vrijeme. 


Gnijezda za patke. 


Nakon 3 nedjelje mogu pačići biti bez kvočke. A 
za 6 do 8 nedelja možemo već uz dobru njegu imati 
mlađe patke za prodaju. 

Dakako da su patke poškodne u ribnjacima, ali 
sam ipak nastojao, da predobijem kojega gospodara 
ili bolje gospođaricu u našem Primorju, đa se prihvati 
gojenja pataka. Kako imadu kuće tik ili barem blizu 


. mora, držim, da bi gojenje pataka izvrsno uspijevalo, 


a osobito u takvim krajevima, gdje imade kupališta. 


.1) Vidi moju knjižicu ,,Kokoši", koju je izdalo Društvo 
sv. Jeronima. g. 1923., a dobiva se za 5 Din. 

No kad sam tako naše primorce nagovarao, da uz- 
gajaju patke, odgovarali su mi neki, da su već činili 
pokuse, ali da meso i jaja takvih pataka imadu po- 
seban zadah po morskoj hrani, da nisu za jelo. Ja to 
sve priznajem, ali velim, da takvi gojitelji pataka 
nisu krenuli pravim putem. 

Uzme li se jedno pleme pataka za gojenje, onda 
upotrebljavamo te patke samo za rasplod. Dobivena 
jaja sva izvaljujemo i hranimo mlade, a da ih ne pu- 
stimo na more, nego da ih prodđamo, čim se pokaže 
pravo perje, jer se tađa sva hrana troši na razvijanje 
pera i pačići ne đebljaju. Dođe li do toga, da koju staru 
patku želimo zaklati, onda je pritvorimo, ne pustimo 
“na more te je hranimo običnom hranom, kojoj mo- 
žemo dodati isjeckanog ružmarina ili kadulje (žal- 
fije) ili metice (melise) prema tomu, što imamo u oko- 
lici, i za 2 do 3 tjedna imat ćemo sasvim ukusnu patku. 
Uvjeren sam, da bi takva patka za to vrijeme davala 
i tečna jaja. 

Gdje su tunolovke, ribari ne vole patke, jer da 
im mogu rastjerati tune, ali to bi trebali tek istražiti, 
da li je uistinu tako. 

U moru imadu patke sijaset hrane: razne pu- 
žiće i druge životinjice, a ako i koju ribicu zahvate, 
mislim, da ne će biti od velike štete. A opet diljem 
našeg Primorja imade dosta mjesta, gdje nema tunera, 


Hrana. 


Mladi se pačići hrane baš tako kao i mJadi guš- 
čići, pa tako i odrasle patke. Patke su vrlo proždrljive. 
Kad sam prekapao vrt, rado sam onamo dotjerao 
i mlade patke, koje su se silno jagmile za gljistama. 
Po vrtu se mogu brati puževi te bacati patkama. 


I patke možemo držati na dvorištu, ali im se mora 
napraviti mjesto za vodu, gdje se mogu kupati. Ako 
je to kakav kopanj, valja ga čisto oprati i čistom 


vođom napuniti. Patke držati na dvorištu zajedno 


ljene mlade patke. 


== 1 


s kokošima ne preporučam zato, što patke odmah 
svaku vodu za piće zamute, pa kokoši onda većinom 


moraju piti zamazanu vodu. Jedino da se uredi kakva 
tekućica voda, 


Pačići neka se hrane i poje tako, da ne mogu 
nogama hranu i vodu prljati. 
Tovljenje. 


. Već je prije rečeno, da se pačići, koji su za tovlje- 
nje, ne smiju puštati na vođu. Sto se bolje i više po- 

Kućica za mlade patke. 


Pokrov se može skinuti. Kroz 3 sedmice stoji na 
podmetnutoj daski. 


gusto preko dana hrane, to brže i uspijevaju. Za tov- 
ljenje određeni pačići, kao i mlade patke ne smiju 
se previše kretati. 


Sa 6 do 8 nedjelja možemo pačiće dotjerati za 
prođaju, a sa 3 do 6 mjeseci možemo prodavati utov- 


ll. PURE. 


Pure potječu iz Amerike. Po Evropi su vrlo raz- 
granjene. To je naša najveća perad, Daje izvrsno meso, 
a pera se rabe kao i gusja, ali i za nakit i za metli- 
čice, kojima se otjerava prah sa sitnih predmeta. 
Gnoj od pure je vrlo dobar. Pure su većinom tamne 
boje, ali ima i smeđih, a i bijelih. Uvelike se cijene 
za leženje, te su pravi živi stroj za leženje jaja. 


Od naših purana, što sam ih dosada vidio, naj- 
ljepših ima Hrvatsko Zagorje, premda i u gornjoj 
Posavini ima krasnih primjera,.i to u bijeloj boji 
sa crnim šarama. Zagorski purani znali su prije pred 
Božić na vagone putovati u London, jer ih Englezi 
vrlo cijene. 


Purinjak. i 


Kad pure odrastu, otporne su proti svakoj nepo- 
godi, pa stoga nije čudo, ako se i preko zime nalaze 
po drveću. Skrbniji gospodari naprave im bilo kakvo 
mjesto ili posebnu kućicu sa motkama. Za svaku 
puru uredi se posebno gnijezdo. Dakako da moraju 
imati dovoljno prostora. i svjetla, i da u purinjaku 
ne smije biti propuha. Pure nije dobro držati sa dru- 
gom živadi (peradi), jer ih purani uznemiruju. 

. Rasplod. 


Na jednog purana računaju se 4 pure. Za rasplod 
uzimlju.se pure od druge godine. Kod izbora purana 
ne gleda se samo na veličinu, nego i na što šira prsa. 


Pura počinje obično u veljači nesti te snese oko 
25 jaja, koja imadu po sebi crvenkaste pjegice. Pu- 
rići se izvale za 28 do 30 dana, Negdje šestog ili sed- . 
mog dana podmeću pod puru nekoliko kokošjih jaja, 
da ti izvaljeni pilići uče mlade puriće jesti. 


Crni puran, 


Puriće je najteže othraniti. Škodi im zima, vlaga 
pa i prevelika žega. Na rosnu travu neka se nikad 
ne puštaju, a isto tako ne smiju ni pokisnuti. Naj- 
opasnije je, kad purići idu u: »jad" (kad kozičaju), 
t. j. kad dobivaju bobuljice po glavi i vratu, a to biva 
u dobi od 6 do 10 nedjelja. Tek nakon tog vremena 
postaju mlade pure jako otporne. ik ai 

Pod puru se stavlja '20 do 23 jaja prema veličini 
pure i prema toploti dobe. Nekoje su pure pažljive, 

a nekoje opet znadu zgaziti po više jaja. Nekoje 
pure tako zasjednu na gnijezdu, da bi od glada i žeđi 


poginule. Takve treba svaki dan skinuti sa gnijezda | 


i paziti, da se nahrane i napoje. 

Pure možemo i prisiliti da sjede. 1) 

Puri se može dati 40 purića, da vodi. U kolovozu 
počimlju nesti po drugi puta, te ih ponovno nasa- 


đuju. Kasnije ležene pure, kao uopće svako živadče, . 


ne upotrebljava se za rasplod, osim ako te nužda 
na to natjera. 


Hrana. 


Ako purići, kad se izlegu, 1 do 2 dana ništa 
ne jedu, nije to nikakvo zlo. Glavno je, da su u 
toplu kod matere. 

Prvih osam dana hrane se purići tvrdo skuhanim 
i skosanim jajima. Iza toga dobiju još i kukuruzna 
brašna, a od zelenja tako zvani ,,jezičac"', Ako je mo- 
guće doći do što više kukčića, to je vrlo dobra hrana 
za male puriće. Izvrsna je hrana i domaći sir, ali 
neslan. Neslana sirutka izvrsna je za ovlaživanje 
hrane. Neka se hrana daje na hlađovitom mjestu i 
uvijek se samo toliko priredi, koliko za jedan obrok 
treba. Zaparena hrana prouzročuje bolest. 

Kad su purići bobulje (jad) preboljeli, hrane se 
jaglima (prosijani kukuruzni Šrot) i dodaju se koprive 
i ostalo zelenje, sve skosano. Komadići isjeckanog 
mesa slasna im je hrana. 

Treba nastojati, da purice polaze na pašu. U voć- 
njaku nađu uz pašu i dosta kukčića, a to im vrlo prija. 

Odrasle mlade pure, kao i stare, hranimo kao i 
kokoši. I kođ pura je dobro, da im u vođu za piće stav- 
ljamo rđavo željezo (gvožđe) ili malo praška od ze- 
lene galice. Voda će postati malo mutna, rđaste 
boje, no to ne smeta. Doznao sam, da negdje u vođu 
stavljaju oguljenu koru od jasena. To nisam poku- 
šao, pa ne mogu reći, đa li je dobro ili nije. 


1) Vidi o tom moju knjižicu »Kokoši", str. 18. 

U knjizi ,Uputa u ratarstvo i gospodarstvo" iznosi: Jo- 
sip Lajer, kako 1 nizinama i mokrim predjelima Bosne hrane 
puriće : ,,Od bibera (papra) izaberu se sitna i glatka zrna, pa 
se među dlanovima sa kojom kapi ulja protaru. Jedan dan sta- 
rim purićima \ umetne se svakomu po zrnce u kljunić, pa se 
sa dva prsta polagano porine u žvaticu (voljicu). Slijedeći dan 
upotrijebe se dva zrnca onako pouwljena, po jedno jutrom, a 
drugo večerom. Treći dan dolaze 3 zrna, sve po 1 jutrom, 0 
podne i na večer. Poslije toga dolazi hrana, koja se sastoji od 
kukuruznog brašna, skosanih kopriva i jaja: to se sve vodom 
okvasi i primijesi jedan nožni vrh krupna stučena bibera na 
10 njih. Tako se usporedo sa hranom nastavlja, dok se purići 


ne počnu hraniti zrnjem, pa se onda sve po manje daje pri- 


jašnja hrana. Jaja mogu poslije 4 dana izostati, Hraniti ih valja 
iki dan tri Sa do Sitosti i to nikad među drugim pilićima. 
Kad se purićima glave kozičaju (dobivaju bobice) oko 6 tjedna 
i kad se glave briju, nakon 8 tjedana, koje doba je za nji 
najpogibeljnije, onda im se u hranu pomiješa i po dva nožna 
vrha stučena bibera." Pisac te knjige navodi, da je njegova 
žena kroz 2 godine tako hranila puriće i da joj nije ni jedno 
uginulo. Papar je poznat kao dobar lijek. 

Kopanjica za hranjenje Posuda za napajanje 
purića.)) purića.?2) 


Tovljenje. 


Pure se jako lako utove. Dobro se pomognu, | 
ako ih držimo u tijesnu prostoru, da se ne mogu odviše 
kretati, i ako ih hranimo kukuruzom, brzo će odebljati. 
Negdje kljukaju pure orasima tako, da svaki dan do- 
biju po jedan orah više. Kad se dostigne stanoviti broj 
(obično 30) onda dobivaju opet svaki dan po jedan 
orah manje. Mladog purana domaće vrste lako je na- 
tjerati na 15 kg težine. Pura je uvijek laganija. 
1) Dubljina kopanjice 10 cm. Gore je na vrhu priječka, da 
ne gaze nogama po hrani. Od gornjeg ruba kopanjice do priječke 
ima 7 cm. Duljina po volji.“ . K > Ka ud 

2) Zdjelica, u kojoj je voda, pokrita sa lončićem za crtjeće. 

IV. BOLESTI. 


Oboli li koje živadče, opaža se, da se drži snuž- 


deno, krila znade spustiti, ne jede i stoji postrance. 


Čim se opazi kakav sumnjiv znak, treba takvo živadče 
pregledati, odstraniti ga od ostalih i nastojati da mu 
se pomogne. 

Po dosadanjem 'znademo, da se guske i patke 
za prvo doba moraju čuvati, a pure, dok im ne izrastu 
bobice na glavi i vratu. 

Od kiše se mladina lako nahladi i dobije proljev. 
Onda valja skuhati rižu (pirinač) tako, da se ne skaši, 
pa se tom hranom bolesna mladina hrani, a za piće 
daje joj se prekuhana voda, u koju stavimo rđavog 
željeza (gvožđa) ili nasipamo malo praha od zelene 
galice (nipošto od modre). 

Kako guščiće, pačiće i puriće hranimo nakvaše- 


nom hranom, moramo paziti, da nam mladina ne dođe . 


do ukisane hrane ili koje izbačene mrvice, što se u 
ljetu brzo dogodi, jer onđa lako oboli i dobije proljev. 


Zato treba paziti, da se mladoj peradi uvijek svježa . 


hrana daje, a ako bi šta ostalo, da se rađe baci u napoj 
ili dade drugoj, odraslijoj peradi. 

Kod gusaka znade se pojaviti i kostobolja u no- 
gama (uloge). U takvu slučaju poznato mi je, da se 
.s uspjehom upotrebljava stelja od mlade zelene abdo- 
vine (hebet). Preko noći pokrije se pod gusinjaka 
svježom natrganom abdovinom i neko vrijeme ope- 
tuje se to svaki dan. I gdje se tako radilo, bilo je us- 
pješno. Hrana se daje jača i primiješa se nešto praha 
od fosfornog.vapna, koje se dobiva u ljekarni. To 
jača kosti. 

Kada vrba ocvate, prši sa ocvalog cvijeta fino 
pahulje. Vele, da to škođi guščićima. Zato kad je takvo 
pahulje pršalo, nisu se guske puštale k vrbicima. Uvje- 
ravali su me, da te pahulje začepljuju nosnice, pa ako 
je tomu tako, mogao bi se učiniti pokus, da se nosnice 
namažu lanenim uljem, kao što se to čini, kad u lipnju 
i srpnju naval€ na guske razne mušice u uho. 


— Zli 


Pure mogu dobiti gljiste u dušnik, i to na vlaž- . 
noj paši ili drugdje, ako se namjere na izmetine, koje 
su okužene. U tom je slučaju dobro dati kroz 2 do 3 
dana po jedan gram kamfora uveče, a ujutro se dade 
piti voda, u kojoj se prokuhao pelin. 

Katkad se dogodi, da pura oboli u vratu : obijeli 
joj, a kasnije postanu mala gnojna zrnca. Odatle se 
bolest raširi po cijeloj glavi, pa se sva ospe. To je 
tako zvana difterija. Ako se u početku zapazi, onda se 
bolesnom živadčetu u kljun svaki dan žmiče limun, 
dok bolest ne popusti. Osim toga daje se oko 5 zrna 
papra, pa se zalije malo uljem (zejtinom). Udari li 
bolest na glavu, tad se glava i vrat mažu svaki dan 


limunovim sokom. Ako i ozdravi, ja tako bolesne 


životinje nisam više za rasplod uzimao. Danas živadče 
uspješno i cijepe proti difteriji. E 

O ,jadu" ili brijanju mlađih purića rečeno -je 
već prije. 

Gdje se goje pčele, treba paziti, da ne dođu pure 
do njih, jer ih znadu gutati, pa od uboda mogu na- 
stradati. ' 

Uslijed ratobornosti nekoje peradi dogodi se, 
da koja i okrvavi i zadobije ranu. Takve se rane operu 
i jodom omažu. (Jod se dobiva u ljekarni.) nE. 

Prelomi li sebi živadče nogu, a žao nam ga je za- 
klati, tada prelom izravnamo, dobro omotamo i spra- 
vimo bolesno živadče na osamljeno mjesto, gdje će 
imati mira.!) 


V. KRIŽANJE | ODABIRANJE 
ZA RASPLOD. 


Želja je svakoga gospodara, da ima dobre guske, 
patke i pure, što boljeg uzrasta i od što veće koristi. 
U prijašnje vrijeme naručivali su izbliza ili izdaleka 
kakvu hvaljenu vrst peradi. Kao svagdje, tako je 
i tu znalo bivati, da se gdjetko prevario u svom oče- 


1) Za ostale bolesti vidi knjižicu ,.Kokoši", str. 27. 

kivanju, a izbacio lijep novac. Kod gusaka, pataka 
i.pura preporučio bih, da svaki gojitelj odabere ono, 
što vidi. Gdje vidi dobru perad, može sebi dobaviti 
muška, da pari sa svojima ženskoga roda. Moguće 
dabiito danas preskupo bilo, pa onda ne ostaje drugo, 
nego domoći se jaja. No i tu ne će katkad glatko 
proči, jer se koje mlado, što no riječ, ,,prevrgne". 
čio Želiš li sasvim sigurno da imaš guske, koje bi 
više jaja nesle i to što ranije, ođabiri jaja od one svoje 
stare guske, koja počinje najranije nesti i koja je naj- 
više snesla. Tu gusku obilježi prstenkom, na koji 
staviš broj i vodiš bilježnicu o nesenju, kako je to re- 
čeno u knjižici ,, Kokoši" na strani 32. Mlade guščiće, 
koji se izlegu iz tih jaja, hrani dobro i njeguj što bolje, 
da se do jeseni što bolje razviju. Dakako da te guš- 


Prstenci za obilježenje. 


čiće moraš obilježiti, da ih kasnije možeš laglje raspo- 
znati od drugih. Nekoji bilježe tako, da opnicu među 
prstima razrežu. Ja to ne činim, nego preporučam, 
da se uzme'kakav mali pribojac, kakvim se rupe u 
remenu isijecaju, pa se opnica njime isječe, i to od- 
mah, čim se živadče izvali. Svi guščići iz tog ležaja 
. moraju biti obilježeni na opnice iste noge i među 

istim prstima. Tako će biti svi jednako obilježeni. 
U jeseni od tog ležaja odaberi najljepše, najpravil- 
nije komade i stavi im prstenke. Od tih odabiri tako 
dalje, pa ako si ustrajan, doći ćeš do svog cilja. Istina 
to lagano iđe, ali sigurno. . 

Tako možeš i kod pataka kao i kod pura. 

. Za silu možeš prstenke i sam napraviti. Od kakve 
limene posude ili“ kakvog tankog lima izreži trak, 
koji će na jednom kraju imati ušice. Te ušice zaokruži, 

kao i donji kraj. Taj će trak biti hrapav ili oštar, a 
mora se učiniti, da budu krajevi glatki, da se ne ureže 
u meso. To možeš odstraniti, ako sa postakljenim 
(šmirgl) papirom rubove izglađiš. Trak može biti 
do 1 cm širok, a dug do 10 cm. Ušice mogu biti po 
1 cm duge i široke. Na trak se može urezati broj. 
Ovije se oko noge tako, da nije tijesno, a ni prerahlo. 
Ušice se sad previnu preko ovijenog traka jedna preko 
druge, a preostali kraj traka previne se natrag preko 
ušica i sve se s pljosnatim kliještima dobro stisne. 
Ako je previjeni krak predug, odreže se iza ušica i 
izgladi. Dobro je koji put pregledati takvo obilježje, 
da ne bi zašlo u meso ili da se ne odvije. 

I kod gusaka, pataka i pura valja nam paziti, 
da od vremena do vremena obnovimo krv. Čim opa- 
zimo, da nam se rad ne razvija kao prije, dapače da 
ide natrag, tu je krajnje vrijeme, da obnovimo krv. 
Za takvu obnovu obično se uzme muško iz stranog 
gojilišta. Ja sam rađe uzimao žensko. U takvu slučaju 
imam muško, za koje znadem, od kakvog je poko- 
ljenja, a nabavljeno žensko mogu nadgledati, i ako 
ne odgovara, opet odstraniti ili zamijeniti. Muško ne 
mogu nadgledati a niti saznati, kakva svojstva ima, 
pa bi se moglo dogoditi, da svojim nesposobnostima  , 
pokvari pleme, i moj dosadanji trud bio bi uzaluđan. 


VI. ZAKLJUČAK. 


Valjan gospodar vođi o svemu u svome gospodar- 
stvu računa. Tako i kod uzgoja gusaka, pataka i pura 
valja bilježiti svaki izdatak kao i primitak. Pa i onaj 
komad, kojeg bi upotrijebili za svoju hranu, moramo 
bilježiti u primitak. Opazimo li, da nam primitak ne 
pokriva izdatak, valja istražiti uzrok te ga odstraniti. 
Može i na nama samima biti krivnja neuspjehu. Ne 
nađemo li nikako računa, onda je pametnije, da se po- 
svetimo onoj grani peradarstva u većoj mjeri, koja 
nam daje očitu korist. Bolje je imati jednu vrst peradi, 
“koja nosi koristi, nego od svake vrsti po koje pleme 
ili jato, gdje se jedno drži na štetu drugoga. 


Sadržaj. 

mora imati i čitati knjige o gospodarstvu, 
od kojih preporučamo osobito ove: 


Bek: KOKOŠI, sa 15 slika... . 4.4... 44 5 Din 
Bek: GUSKE, PATKE I .PURE, sa 12 slika... 5 Din 
Broz: PČELARENJE, sa 30 slika. ....... 5 Din 
Frangeš: LIVADARSTVO, sa 70 slika ...... 5 Din 
Radić : VOĆE, SA ISISlKE , «da a3 sava sha 10 Din 


Osim toga preporučamo ove 
poučne knjige: 


Andrić: HRVATSKO UZOR-SELO, sa <I5 slika . . 5 Din 


Kučera: MAGNETIZAM I ELEKTRICITET ... 5 Din 
Kiirschner : ELEKTRIKA NA SELU, sa 22 slike . 5 Din 
Marković: ZARAZNE BOLESTI .... +... . Io Din 
Grgec: TEMELJI DRUŠTVA ........ *. ra Din 


Za sve te knjige prima narudžbe 


Hrvatsko Književno Društvo. sv. Jeronima u Zagrebu 
Trenkova ul. 1. 


Ladružna Sveza, zatmga 11 Zagrebu 


P rlačevikćg trg 15. 
Telefon 21-09. — mm Brzojavi: Svezadružna Zagreb. 


Prima uloške i ukamaćuje ih uz najbolji kamatnjak. 
Osniva i vodi kredite, nabavne, mljekarske i druge zadruge. 


Nabavlia zad: zadrugama robu uz tvorničke cijene. 
Posreduje prodaju seljačkih proizvoda uz najpovoljnije uvjete. 


Osniva i vodi pčelice za sitnu štednju. 


ovaki dobar gospodar 


